SKRIFTLIG FORESPØRGSEL E-3370/02

af Jan Dhaene (Verts/ALE) til Kommissionen

(27. november 2002)

Om: ARFF, udrustning af køretøjer med en blinkende tågebaglygte

Hvert år forekommer der mange dødsulykker på de europæiske veje som følge af kollisioner i tåge, hvor et køretøj påkører et andet bagfra. Ved disse ulykker er det naturligvis en vigtig faktor, at farten ikke er tilpasset omstændighederne, men også køretøjernes baglygtekonfigurationer spiller en vigtig rolle. EU-medlemsstaternes lovgivning om brugen af tågebaglygter er også vidt forskellig og ikke harmoniseret.

Uden montering af ekstra lygter kan baglygtekonfigurationen forbedres ved hjælp af ARFF (automatic rear fog flashlight)-systemet: når tågebaglygten er tændt, blinker den i otte sekunder ved normal opbremsning. Der kan også indbygges et alarmsystem, der aktiveres ved katastrofeopbremsning, således at tågebaglygten også blinker i otte sekunder, selv om den ikke er tændt. Daimler-Chrysler har allerede

forsket i dette system, som også er blevet testet og præsenteret for GD TREN (High Level Group Road Safety) den 23. november 1999. Det er meningen, at førere af andre køretøjer hver gang advares hurtigere om en fare.

1. Har Kommissionen et overblik over antallet af ofre (døde og sårede) ved tågeulykker, harmonikasammenstød og kollisioner, hvor et køretøj påkører et andet bagfra, i EU-medlemsstaterne og i kandidatlandene?

2. Har Kommissionen planer om at harmonisere lovgivningen om brugen af tågebaglygter i EU-medlemsstaterne?

3. Hvilke foranstaltninger vil Kommissionen træffe med hensyn til tilpasningen af motorkøretøjers baglygtekonfigurationer med henblik på at øge færdseslssikkerheden?

4. Vil Kommissionen gøre systemer som ARFF, der kan øge motorkøretøjers færdselssikkerhed, obligatorisk?

Svar afgivet på Kommissionens vegne af Erkki Liikanen

(21. januar 2003)

Kommissionen har en database for vejtrafikulykker (CARE) med data fra medlemsstaterne, som indeholder oplysninger om vejrforhold og ulykkens form. Det er dog nødvendigt at undersøge databasen nøje, hvis man som ønsket vil fastsætte antallet af ofre ved tågeulykker, harmonikasammenstød og kollisioner. En sådan undersøgelse vil blive foretaget, og resultaterne derfra vil blive sendt direkte til det ærede medlem, når de foreligger.

Der foreligger imidlertid ikke detaljerede oplysninger om vejrforhold og ulykkestyper fra alle medlemsstaterne. Desuden har Care-databasen indtil nu ikke indeholdt nogen data fra kandidatlandene.

Hvad angår harmoniseringen af lovgivningen om brugen af tågebaglygter i EU, har Kommissionen ingen planer om at fremsætte noget forslag, eftersom dette er et område, der i øjeblikket er underlagt subsidiaritetsprincippet og dermed falder ind under medlemsstaternes kompetence.

En arbejdsgruppe af eksperter fra FN's Økonomiske Kommission for Europa, hvor Europa-Kommissionen er repræsenteret, diskuterer i øjeblikket forslag om at ændre kravene om, hvordan baglygter skal indikere nødopbremsning. ARFF (automatic rear fog flashlight)-systemet er en af flere idéer, der blev forelagt denne gruppe for nogle år siden, men på det tidspunkt var der kun ringe tilslutning til sådanne systemer. Man har dog for nylig ændret holdning, og systemerne undersøges nu nærmere. Gruppen inddrager forskellige emner i drøftelserne, blandt andet lygternes konfiguration (f.eks. kraftigere eller større lys, blik, farve, osv.), de omstændigheder, anordningen skal anvendes under (f.eks. decelerationshastighed), og den virkning, de vil have i en sammensat bilpark, specielt på køretøjer uden det pågældende udstyr. Kommissionen følger interesseret disse diskussioner og vil tage sin holdning om emnet op til overvejelse, når ekspertgruppen har afsluttet sine drøftelser.